**Liepa Vilniaus NT rinkoje: stabilus pardavimų lygis ir išliekantis pirkėjų dėmesys vidutinės klasės būstams**

**Liepos mėnesį pirminėje Vilniaus nekilnojamojo turto (NT) rinkoje parduoti 407 butai – praktiškai tiek pat, kiek ir birželį (399). Rinkos aktyvumas išlieka maždaug tokiame pat lygyje nuo vasario mėnesio, o makroekonominės aplinkybės ir toliau turėtų būti palankios būsto įsigijimui.**

„Vilniaus NT rinka išlaiko tvarumą – pirkėjų susidomėjimas neslūgsta, o pasiūla nuosekliai pildoma. Stebime gerai subalansuotą rinkos dinamiką, kurioje tiek paklausa, tiek pasiūla juda vienodu tempu“, – sako bendrovės „Realco“ pardavimų direktorius Marijonas Chmieliauskas.

Vidutinė būstų pasiūlos kvadratinio metro kaina liepos mėnesį Vilniuje siekė 3904 eurus, o bendras vidutinis parduotų būstų plotas buvo 51,8 kv. m.

**Didžiausia paklausa – vidutinės klasės butams**

Antrąjį kalendorinės vasaros mėnesį daugiausiai pirkėjų dėmesio sulaukė vidutinės klasės būstai – jų buvo parduota 198. Ekonominės klasės segmente įsigyti 183 butai, o prestižinės – 26. Šis pasiskirstymas taip pat tęsia pastarųjų mėnesių tendenciją – pirkėjai renkasi patogius, šiek tiek erdvesnius būstus sau patraukliuose miesto rajonuose.

Populiariausi iš jų liepą buvo Naujamiestis ir Verkiai, kuriuose parduota 82 ir 78 butai – dvigubai daugiau nei trečioje vietoje likusioje Pilaitėje, kur buvo parduota 40 būstų. Pirmąjį penketuką užbaigė Justiniškės ir Vilkpėdė, kur parduota po 25 butus.

Pirminės NT rinkos sandėlyje šiuo metu yra 5510 butų ir nuo birželio keliasdešimčia butų (nuo 5463). Per liepos mėnesį sandėlis buvo papildytas 281 nauju butu, kurie pasiūlyti keturiuose naujuose projektuose arba jų etapuose. Didžiausias būsto pasirinkimas fiksuotas Naujamiestyje, Justiniškėse ir Verkiuose – kiekviename iš šių rajonų pirkėjai galėjo rinktis iš daugiau nei 600 butų, nepriklausomai nuo jų statybos stadijos.

Bendrai visame Vilniuje didžiausias pasirinkimas liepą buvo jau pastatytų ar netoli statybų pabaigos esančių butų segmente, kur šiuo metu siūloma 2431 būstas. Dar 2529 butai buvo statomi. Abi šios kategorijos per mėnesį taip pat pasikeitė minimaliai – birželį jose buvo atitinkamai 2429 ir 2555 butai. Tuo tarpu dar nepradėtų statyti, bet projektavimo stadijoje esančių ar jau turinčių statybos leidimus – liepą priskaičiuota 628 ir tai yra trečdaliu daugiau nei birželį, kai tokių butų Vilniuje buvo 472.

„Rinkoje nuolat pasitaiko tokių mėnesių, kai į ją „įliejamas“ naujas stambus projektas ar jo etapas. Dažniausiai būtent tai ir lemia tokius ryškesnius pirmosios stadijos būstų kiekio padidėjimus“, – paaiškina M. Chmieliauskas.

**Gyventojų perkamoji galia auga**

Lietuvos banko (LB) duomenimis, pirmąjį šių metų ketvirtį vidutinis atlyginimas Lietuvoje buvo maždaug dešimtadaliu didesnis nei pernai tuo pačiu metu. Artimiausiais metais, prognozuojama, augimas šiek tiek sulėtės, bet vis vien turėtų išlikti apie 8 proc.

„Spartus ir, svarbiausia, nuolatinis atlyginimų augimas ženkliai gerina gyventojų galimybes įsigyti būstą. Įvertinus ir kitus veiksnius – mažėjančias bazines palūkanas bei pakankamai aukštus pačių gyventojų ateities finansinius lūkesčius – galima tikėtis, kad pirminė NT rinka Lietuvoje ir toliau demonstruos tvaraus augimo tendencijas“, – įsitikinęs M. Chmieliauskas.

*„Realco“ – viena didžiausių nekilnojamojo turto plėtros bendrovių Lietuvoje. Daugiau nei 19 metų rinkoje veikianti įmonė plėtoja gyvenamosios, visuomeninės ir komercinės paskirties projektus, kurie išsiskiria aukšta kokybe, inovatyviais sprendimais ir dėmesiu klientų poreikiams tiek Lietuvoje, tiek už jos ribų.*

Daugiau informacijos:

Kristina Grubliauskaitė-Svitojė

„Realco“ atstovė komunikacijai

+370 640 24057

kristina.svitoje@realco.lt